AfriForum sê oor sake teen Bizos, Zuma | Maroela Media
AfriForum sê dis jammer dat diegene vir wie hulle respek gehad het, probeer inmeng in die vervolging van mense wat die organisasie glo vir hul dade moet boet.
Kallie Kriel, uitvoerende hoof van AfriForum, het Donderdag gesê die eerste prioriteit vir die organisasie is steeds dat die NVG en die polisie hul werk goed doen sodat daar geen rede vir hul private vervolgingseenheid sal wees om individue privaat te vervolg nie.
"Maar dikwels spoor die eenheid se blote voorneme om privaat te vervolg die Nasionale Vervolgingsgesag (NVG) juis aan om wel hul werk te doen en mense te vervolg," het Kriel gesê.
In 'n oorsig van die onlangse sukses van die eenheid vir privaat vervolging onder leiding van adv. Gerrie Nel, het Kriel met betrekking tot die privaat vervolging van Alexi Bizos vir die beweerde aanranding in 2015 van sy vrou, Monique van Oosterhout, gesê die NVG het agt maande gelede besluit om Bizos jr. nie te vervolg nie.
AfriForum het Van Oosterhout se saak in Februarie opgeneem en onlangs terugvoer van de NVG gekry dat hulle hul besluit heroorweeg het. Bizos, die seun van die gesiene menseregte-advokaat George Bizos, sal nou wel teregstaan op aanklagte van aanranding.
Kriel het gesê AfriForum is tevrede met dié wending, maar as die NVG weer laat slaplê, sal hulle nie huiwer om opnuut in te gryp nie.
Hy het gesê dis 'n jammerte dat mense in die regsberoep vir wie AfriForum respek gehad het, hulle probeer oorreed het om nie die ikoon uit die vryheidstryd se seun te laat vervolg nie. "Dis jammer, want dis presies waarteen ons eenheid gekant is: enige soort politieke inmenging in die regsproses."
In nog 'n hoëprofielsaak, dié teen oudpres. Jacob Zuma se seun Duduzane Zuma, het AfriForum se betrokkenheid verseker dat hy wel vervolg word. Hy verskyn weer op 26 Oktober in die hof.
Zuma jr. word aangekla in verband met die dood van twee passasiers van 'n minibustaxi in Februarie 2014. Hy staan tereg op twee aanklagte van strafbare manslag, asook 'n aanklag van nalatige bestuur.
Die NVG het in April bekend gemaak dat hulle Zuma jr. vir strafbare manslag vervolg nadat hulle aanvanklik besluit het om hom nié in verband met 'n noodlottige motorongeluk op 1 Februarie 2014 op die M1-snelweg in Gauteng te vervolg nie.
Hy het met sy Porsche teen 'n minibustaxi gebots. Phumzile Dube (30) is dood en nog twee mense, 'n 72-jarige vrou en die taxibestuurder, is kritiek in dié ongeluk beseer.
In die geregtelike ondersoek wat daarna plaasgevind het, is bevind Zuma jr. was nalatig en kan vir strafbare manslag vervolg word.
"Ons staan nog die Dube-familie by," het Kriel gesê. "Die goeie nuus is ons het nie net sukses gehad met die saak wat voortgaan nie, maar ook om die Dube-familie met hul eis by die Padongelukkefonds te help.
"Dit sal nie die slagoffer terugbring nie, maar kan help met die versorging van haar kind, wat sedert haar ma se dood in armoedige omstandighede by haar ouma woon. Die bedrag moet nog vasgestel word."
Ja die geregstel faal ons.
Ek ondersteun alle stappe om reg en geregtigheid te laat geskied.
Ewe skielik is daar terugvoering.
Bid vir geregtigheid. In die afgelope tyd het ons gesien hoe onreg teen individue en ook groepe deur woord en daad gepleeg word. Selfs ons regters is skuldig.
Jammer ek kanselleer einde van die maand my bydrae.. Die sake vat te lank. Sal nie in my leeftyd enige van die kabinetskelms in die tronk sien nie..Dis n feit!!!